google/wiki40b huggingface dataset:
Eesti Evangeeliumi Luteriusu Kirik

Ajalugu

Eesti Evangeeliumi Luteriusu Kirik (E.E.L.K.) asutati 1919. aastal Eestis. 1944. aastal läks osa selle kiriku juhtorganitest, vaimulikest ja rahvast Nõukogude okupatsiooni eest pagulusse. Järelejäänud osa jätkas tegevust okupeeritud kodumaal asutatud Eesti Evangeelse Luterliku Kirikuna (EELK). 
13. novembril 2010 kirjutasid piiskoplikus Tallinna toomkirikus Eesti Evangeelse Luterliku Kiriku peapiiskop Andres Põder ja Eesti Evangeeliumi Luteriusu Kiriku peapiiskop Andres Taul alla nähtava ühtsuse lepingule, mis kinnitab ühtset usku ja ühendab okupatsiooni tõttu sunniviisiliselt kaheks rebitud kiriku üheks tervikuks.

Missioon

Eesti Evangeeliumi Luteriusu Kiriku eesmärgiks ja ülesandeks oli jumalasõna kuulutamine, koguduste elava usu ja armastuse arendamine, usuliste, kõlbeliste, heategelike, hariduslike ja kasvatuslike tarviduste täitmine kui ka välis-, sise-, meremisjoni, diasporaatöö jne edendamine ning üksikute koguduste ja nende ametiisikute tegevuse juhtimine, ühtlustamine, toetamine ja järelevalve.
Eesti Evangeeliumi Luteriusu Kiriku õpetuse aluseks oli Vana ja Uue Testamendi prohvetite ja apostlite kirjad ning sümboliraamatuteks nimetatud kirju seletav Apostlik, Nikea ja Atanaasiuse usutunnistus, Augsburgi muutmata usutunnistus ja teised kirjad, mis on võetud Liber Concordiae nimelisse kirjade kogusse.

Konsistoorium

1959. aastal kinnitas Kirikukogu Konsistooriumi järgmises koosseisus: peapiiskop Johan Kõpp, piiskop Johannes Oskar Lauri, ilmalik abipresident Viktor Kargaja, Jakob Aunver, Richard Koolmeister, Elmar Andreson, Johannes Nyman, Konstantin Steinmann.
26. märtsil 1972 pidas Stockholmi Eesti Majas oma esimese koosoleku konsistoorium järgmises koosseisus: peapiiskop Konrad Veem, Leo Anderson, Voldemar Palm, Jakob Aunver, Artur Taska, Jaak Taul. Peasekretär oli Arved Rossman.
Tegevuse lõpul kuulus konsistooriumi peapiiskop Andres Taul, konsistooriumi asepresident Peeter Põldre, assessorid Tiit Tralla, Tõnis Laar, Uudo Tari, Jaak Peeter Reesalu, Virge James, Joel Luhamets ja majandusassessor Naani Holsmer. Konsistooriumi peasekretär oli Hannes Aasa.

Eesti Kirik

Kiriku häälekandja Eesti Kirik vastutav väljaandja oli peapiiskop Andres Taul, tegevtoimetaja Tiiu Pikkur. Alates 2008 ilmub ajalehe Eesti Elu (Toronto) vahel 4 korda aastas.
Mali

Majandus

Mali on üks vaesemaid riike. Nominaalne sisemajanduse kogutoodang elaniku kohta oli 2008. aastal 691 dollarit, millega oldi maailmas 155. kohal. Peamisteks majandusharudeks on põllumajandus, karjakasvatus ja kalandus, kus on hõivatud 80% tööjõust. 10% riigi elanikest on ilma püsiva elukohata karjakasvatajad.
Peamine põllumajanduspiirkond paikneb Nigeri jõe kaldail, kuna riigi põhjaosas on valdavalt kõrb ja poolkõrb (moodustab 65% pindalast). Põllumajandustooted valmivad peamiselt taludes, kust need transporditakse linnadesse ja müüakse kaupmeestele. Kala püütakse peamiselt Nigeri jõest ja selle lisajõgedest.
Puuvilla ja kariloomade järel ekspordib Mali kõige enam kulda. Kulla iga-aastane kaevandusmaht kasvas 1980. aastate lõpu poolelt tonnilt 2007. aastaks enam kui 50 tonnini. 2009. aastal oli Mali kulla kaevandusmaht Lõuna-Aafrika Vabariigi ja Ghana järel Aafrikas kolmandal kohal. Loodusvaradest leidub Malis ka uraani ja soola.
Tryškiai

Ajalugu

Aastal 1557 mainiti esimest korda kirjalikult Tryškiai mõisa ja selle juures asuvat alevit, aastal 1558 kanti kaardile Tryškiai küla.
Aastal 1779 andis kuningas Stanisław II Tryškiaile linnaõigused. Linn sai loa pidada korra aastas laata. XVIII sajandi lõpus hakkas asula elanikkond kasvama, kuna Tryškiais hakkasid elama juudid.
XIX sajandi keskel püstitati kaitseks tulekahjude eest Püha Floriani tulpkabel. Asula põles XIX sajandil siiski korduvalt, samuti ka Esimese ja Teise maailmasõja ajal. Nõukogude ajal oli Tryškiai kohaliku sovhoosi keskasula.
Kuikli järv

Kuikli järv (ka Kuigli järv) on järv Valgamaal Valga vallas Rebasemõisa külas.
Veepeegli pindala 3,3 ha, kaldajoone pikkus 690 m.
Silvia Pöögelmann

Elulugu

Silvia Pöögelmann on Hans Pöögelmanni tütar.
Lõpetas 1935 Leningradis keskkooli (Peterschule), 1941 Leningradi Ülikooli bioloogia osakonna zooloogia alal, 1945 Moskvas Timirjazevi nimelise Põllumajanduse Akadeemia, 1950 aspirantuuri Leningradis Üleliidulises Taimekaitseinstituudis, põllumajanduskandidaat (1951, samas), bioloogiadoktor (1968, Moskva Ülikool). Oli 1950–54 Leningradis Üleliidulise Taimekaitseinstituudi nooremteadur, 1954–59 Leningradi Põllumajanduse Instituudi assistent ja 1966–91 zooloogia kateedri juhataja, 1960–66 Eestis Eesti NSV TA Eksperimentaalbioloogia Instituudi loomafüsioloogia sektori juhataja. Õpetanud zooloogiat ja ökoloogiat; koostanud õppevahendeid.

Teadustöö

Uurimisvaldkond: loomade ökofüsioloogia, näriliste ontogenees ja füsioloogia, ka radiobioloogia. Sedastas, et täiskasvanud organismi füsioloogiline seisund ja reproduktsioonivõime sõltuvad ontogeneesi varase perioodi mõjuteguritest. Esinenud ettekannetega loomaökoloogia-, -füsioloogia- ja -psühholoogia-alastel teaduskonverentsidel. Venemaa Terioloogiaseltsi liige. Üle 100 teadustrükise, sh 3 monograafiat.
Ebamõrsja

Ebamõrsja oli pulmakommetes valepruut. 
Laialdaselt Euroopas levinud taval oli algselt maagiline eesmärk kaitsta pruuti kurjade jõudude eest.

Eestis

19. sajandiks oli Eestis ebamõrsja toomine muutunud tavaliseks pulmanaljaks, mis oli eriti levinud Lääne-Eestis ja Põhja-Eestis.  
Ebamõrsja oli kaetud näoga või maskeeritud tüdruk, poiss või vana naine, keda pakuti kosjades kosilastele, pulmades mõrsjakoju saabunud mõrsjat otsivale saajarahvale või ka pulmade teises pooles peiukoju saabunud vakarahvale. 
Sageli on ebamõrsjat pakutud korduvalt: esmalt naiseriietes mees, siis vana naine või raskejalgseks maskeeritud (kõhule seotud padjaga) tüdruk. Mõrsja tunnistamiseks tantsitati teda, tantsimisele anti lauluga hinnang (sageli üsna toores pilge) ja kinnitati: see pole õige mõrsja! Algselt rangelt kombestikku kuulunud episood muutus hiljem pulmanaljaks ja irdus kombestikust. Ebamõrsja askeldas vahel kogu pulma ajal – temagi põll paigati (väiksemate müntidega), ka tema kogus (katkise kausiga) raha jne. Ebamõrsja pakkumine on ühes versioonis tekkinud mõrsja mõistatamisest: neli neidu või neiud-poisid – mõrsja nende seas – seisid või istusid kõrvuti. Peigmees peab õige mõrsja ära arvama. Kui valesti arvas, siis narriti ja pilgati, kui õigesti, siis kiideti. Et eksitust vältida, andis õige mõrsja kuidagi märku, kas jalgade asendi või sõrmede liigutusega.
Gabriel (Belgia prints)

Belgia prints Gabriel (sündinud 20. augustil 2003) on Belgia kuninga Philippe'i ja printsess Mathilde'i teine laps ning esimene poeg.
Gabriel Baudouin Charles Marie (hollandi: Gabriël Boudewijn Karel Maria) sündis 20. augustil 2003 Anderlechtis. Tema ristivanemad on paruness Hans-Ulrich von Freyberg (neiupõlvenimega Maria Christina Rossi di Montelera) ja krahv Charles-Henri d'Udekem d'Acoz.
Tõenäoliselt ei saa prints Gabrielist kuningat, kuna prints Philippe'i järel pärib trooni Gabrieli vanem õde, printsess Elisabeth. Neil on ka noorem vend, prints Emmanuel.
Andres Langemets

Andres Langemets (sündinud 9. märtsil 1948 Raplas) on eesti luuletaja, kirjanduskriitik, publitsist ja esseist.
Ta lõpetas Tallinna 42. Keskkooli ja õppis 1970–1975 Tartu Ülikoolis eesti keelt ja kirjandust, erialaks foneetika.
Ta töötas 1966. aastal maaparandustöölisena EPT Kose osakonnas, 1966–1967 ekspediitor-transporditöölisena Harju Tarbijate Kooperatiivis, aastal 1967 algklasside õpetajana Raikküla 8-klassilises koolis ja pärast sõjaväeteenistust 1969–1970 vanemtehnikuna Eesti Maaparandusprojektis.
1975–1976 oli Andres Langemets nädalalehe Sirp ja Vasar korrespondent ja aastast 1976 ajakirja Keel ja Kirjandus osakonnatoimetaja. 1988–1997 töötas ta ajakirja Looming peatoimetajana. Pärast viimast töötab ajakirja Tuna toimetajana.
Andres Langemets kuulub Eesti Kirjanike Liitu aastast 1980. Ta on viljakas publitsist ja tegev ka raamatutoimetajana.
Andres Langemets oli üks 40 kirjale allakirjutanuid. Ta on kuulunud Isamaaliitu.
Franciszek Paschalski

Franciszek Paschalski (30. oktoober 1889 – 13. november 1940) oli Poola advokaat.
1933 anti talle Kotkaristi II klassi teenetemärk.
Valgemetsa raudteepeatus

Valgemetsa raudteepeatus on raudteepeatus Põlvamaal Põlva vallas Valgemetsal. Avamisel jäi peatus Vastse-Kuuste valda.
Valgemetsal peatuvad Elroni reisirongid liinil Tartu–Koidula. Peatuses asub üks lühike (35 m) perroon.
Magnus Johann von Bock

Magnus Johann von Bock (1730–1807 Tartu) oli baltisaksa päritolu Venemaa mõisnik, maanõunik ja riiginõunik ning sõjaväelane.
Tema isa oli Saare mõisa mõisnik Otto Wilhelm von Bock ja ema Sophia Helena von Plater. Vanima pojana päris ta Saare mõisa. 
Riiginõukogu liikmena pälvis von Bock Venemaa kõrguselt neljanda teenistusastme – tema ekstsellents tegelik riiginõunik. 
1780. aastal ostis ta apteeker Lincki krundi Tartus ja ehitas sinna 1780. ja 1790. aastal kaks maja – niinimetatud von Bocki majad, mille saale kasutas Keiserlik Tartu Ülikool taasavamisaktuseks 1802 ja esimestel taasavamisjärgsetel aastatel. 
1787. aastal omandas ta ka Kudina mõisa ja Jõe mõisa Tartumaal Maarja-Magdaleena kihelkonnas.
Rein Saluri

Rein Saluri (sündinud 22. septembril 1939 Salla vallas) on eesti kirjanik ja tõlkija.
Elas 1946–1951 küüditatuna Tobolskis. Lõpetas 1964 TRÜ bioloogina. Töötanud ajakirjade Horisont, Noorus ja Looming toimetuses ja Draamateatris. Eesti Kirjanike Liidu liige aastast 1974. 
Rein Saluri oli NLKP liige aastail 1962–1989.

Looming

Saluri debüteeris trükisõnas (koolialmanahhis ja ajalehes Edasi) 1958. aastal. Kirjutanud psühholoogilisi novelle ja näidendeid ning lastele aimeraamatuid loomadest.
Cooke'i maakond

Cooke'i maakond (Cooke County) on maakond USA-s Texase osariigis. Geograafilised koordinaadid on 33°38' N, 97°13' W.
Maakonna halduskeskus on Gainesville.
Maakonna pindala on 2328 km², millest 65 km² moodustab veepindala.
Elanike arv oli 2010. aasta rahvaloenduse järgi 38 437. Aastal 2000 oli elanike arv 36 363.

Ajalugu

Cooke'i maakond moodustati 1848. aastal Fannini maakonna osast. Maakond sai nime Texase revolutsiooni sõduri William Gordon Cooke'i järgi.
Sääreots (Lääne-Saare vald)

Sääreots on neem Saare maakonnas lääneosas Vahase saarel.
Neeme koordinaadid on 58° 8′ N, 22° 28′ E.
Dunduri raudteepeatus

Dunduri raudteepeatus on raudteepeatus Alūksne–Gulbene raudteel Gulbene piirkonna Stāmeriena vallas.
Peatus asub Gulbene raudteejaamast 20 ja Riia jaamast 231 km kaugusel. Seal kehtib oma peatusepõhine piletitariifide süsteem. Päevas võib seal peatuda neli rongi.
Peatus avati aastal 1979 kohalike metsavahtide ja seeneliste palvel. Algselt kandis see nime peatus 20. kilomeetril, Dunduri nime hakkas see kandma Läti taasiseseisvumise järel. Peatus on nime saanud lähima talu järgi.
1. veebruarist 2011 on Dunduri nõudepeatus (rong peatub seal ainult siis, kui sinna on müüdud pilet või kui peatuses on ootajaid).
XX sajandi kaheksakümnendatel aastatel avati seal ootepaviljon. Aastal 2016 seda uuendati; paviljon sai 1930ndatele omase kujunduse ja värvilahenduse.
Agu Tammeorg

Agu Tammeorg (sündinud 6. juunil 1957) on eesti muusik. 
Ta on mänginud ansamblites Elektra, Karavan, Kollane Allveelaev G.

Isiklikku

Tema ema oli Aino Tammeorg.
Tugev tuul

Tugev tuul on tuul, mille tugevus on 6 palli Beauforti skaala järgi ehk 6 bofoori. Tuule kiirus võib olla 21–26 sõlme ehk 25–30 miili tunnis ehk 39–49 km/h ehk 10,8–13,8 m/s.
Selle tugevusega tuule mõjul undavad peened traadid, õõtsuvad jämedad puuoksad. Vihmavarju kasutada on raske. Tühjad plastmassist vedelikunõud kukuvad ümber.
Meres või järves tekivad suured veelained kõrgusega 3–4 meetrit (9–13 jalga), kõik laineharjad on vahused, veepinnal on rohkesti vahtu. Laineharjadelt pritsib vett.
Tsaar-tank

Kirjeldus

Tanki ideele pani alguse Nikolai Lebedenko 1914. aastal, töötades erafirmas, mis omakorda töötas Venemaa sõjaministeeriumi heaks ja tegeles suurtükkide projekteerimisega. Koos  Nikolai Žukovski, Boriss Stetškini ja Aleksandr Mikuliniga töötas ta välja ligi 40 tonnise sõjamasina. Selle kahe esimese ratta läbimõõt küündis 9 või 10 meetrini. Taga oli üks väiksem ratas ja kogu sõiduk oli kolmerattalise põhiplaaniga. Idee järgi pidid kaks esimest ratast masinat üle takistuste vedama. Rataste vahel paiknes T-kujuline kere. Üle rataste laiuse ulatuvates kereosades pidid paiknema sponsoonid kuulipildujate jaoks. Rataste vahel kere alumisel ja ülemisel poolel pidid paiknema tornid kuulipildujate ja/või väikesekaliibriliste kahuritega. Torn tanki peal oleks andnud masina kõrguseks 12 meetrit. Eksperimentaalmudelit siiski ei relvastatud, sest sõjavägi andis kahureid ja kuulipildujaid ainult nende masinate jaoks, mis olid praktiliselt kasutatavad.  Tank oli varustatud kahe 240 või 250 hobujõulise Sunbeami bensiinimootoriga, mis pidid andma maksimaalseks kiiruseks 17 km/h.

Ajalugu

Lebedenko tutvustas projekti 1915. aastal Tsaar Nikolai II-sele, kes oli projektist vaimustuses ja käskis töödega kohe pihta hakata ja lubas ise rahalised vahendid hankida. Masin ehitatigi valmis ja seda testiti 1917. aasta augustis umbes 60 kilomeetri kaugusel Moskvast. Katsed ebaõnnestusid täielikult: mootorid olid masina vedamiseks liiga nõrgad ja üsna pea jäi tagumine väike ratas kraavi kinni. Lebedenko soovis maastikuläbivust parandada võimsamate mootorite paigutamisega masinale, kuid Vene sõjaväelased ei olnud projektist enam huvitatud. See oli läinud maksma juba palju raha, ligi 250 000 rubla ja hinnati oma suurte rataste ja õhukese soomuse tõttu suurtükitulele väga haavatavaks. Üks katsetus siiski korraldati veel 1918. aastal, peale seda jäi masin polügoonile roostetama ning tehti 1923. aastal vanarauaks. 
Lebedenko saatus peale revolutsiooni pole teada, kuid Aleksandr Mikulinist sai üks juhtivaid nõukogude lennukikonstruktoreid.
Ömer Lütfi Akad

Ömer Lütfi Akad (2. september 1916 İstanbul – 19. november 2011 İstanbul) oli türgi filmilavastaja.
Akad õppis Galatasaray gümnaasiumis ja seejärel rahandust Istanbuli majanduskõrgkoolis.
1948–1974 lavastas ta mitukümmend mängufilmi.
Hiljem oli ta Mimar Sinani kunstiülikooli õppejõud.
Siksakfriis

Siksakfriis või siksakvööt (prantsuse keeles bâtons-rompus, zigzags, inglise keeles chevron moulding, zig-zag moulding) on ehisliist, mille ornamendi moodustab perioodiliselt vastupidistes suundades murtud, siksakiliselt looklev ümarvööt, või ümarvöödid siksakis mitmekaupa reas. Iseloomulik kaunistuselement romaani arhitektuuris, väga omane 11.–12. sajandi Inglismaa arhitektuurile (nn normanni stiil, Norman architecture), aga seda kohtab ka Saksamaa ja Prantsusmaa romaanikas (ehitised Wormsis, Bambergis, Tulle'is jne). Võib kaunistada portaalide palestikke, arhivolte, võlviroideid ja aknaraamistusi.
Riiklik Filmiregister

Riiklik Filmiregister (inglise keeles National Film Registry) on Ameerika Ühendriikide filmide arhiiv, mida säilitatakse USA Kongressi raamatukogus alates 1988. aastast. 
Arhiiv hõlmab Ameerika Ühendriikide linateoseid, mille organisatsioon National Film Board Preservation on tunnistanud kultuuriliselt, ajalooliselt või esteetiliselt olulisteks. Igal aastal valitakse välja ja lisatakse registrisse kuni 25 uut filmi.
Valka vald

Ajalugu

Vald tekkis 1909. aastal. Aastal 1935 oli valla pindala 120,5 km² ja elanikke oli seal 1660.Tänased piirid on vallal juba 1954. aasta haldusreformist alates, mil Valka külanõukoguga liideti likvideeritavad Lugaži ja Pedele külanõukogud.  Ajalooliselt on valla majanduskeskuseks olnud 1334. aastast teada olev Lugaži mõis. Suurema osa vallast võtavad enda alla metsad, mistõttu peamisteks tegevusaladeks on kujunenud metsamajandus ja puidutööstus.

Loodus

Valla suuremad jõed on selle lõunapiiril voolav Koiva koos oma lisajõe Ujustega, Säde jõgi oma lisajõgede Purgaile ja Rikandaga ning Pedeli jõgi.

Kaitstavad objektid

Kultuurimälestistest on riikliku kaitse all Luke vasallilinnuse varemed ja Lejasmuižnieki muinaskalme. Looduskaitse all on Vārna tamm, Kalnslīpi kask, Puņģi tuulepesaga mänd, Pastsili nõialuuaga mänd, Senči kuusk, Kalnslīpi pärn, Kalnslīpi tamm, Pedele mänd, Bērzezersi tamm, Kalnķimburi kask, Ārnieki tamm, Ķeizari tamm, Lielsproģi künnapuu, Austrumi kask, Austrumi kaksikkuusk, Kalnkrieviņi tamm, Burga tamm, Liepmuiža tamm, Garsarise mänd, Kurmīši mänd, Ķeļļesi tamm, Ruņģi kaksikkuusk, Medņi saar, Skujase mänd, Saule mänd, silmakujulise pahaga mänd, Vekši tammed, Vekši mänd, Vekši Pika Jala künnapuu, Sala tamm, Mācītājkaktise tamm, Vecāsgauja mänd, Aņņi küüni tammed, Marsi majandi tamm, Marsi majandi mänd, Bekase mänd, Sviļi mänd, Salaszvirgzdi tammed, Lejasvīndedzesi tamm, Vīndedzesi tamm, Lejasbozese pärn, Lejasbozese tamm ja Ķini tamm. Valla lõunaosas Koiva jõe kallastel kasvab ka arvukalt nimetuid kaitsealuseid põlispuid. Vallas asuvad 81 hektari suurune kaitseala Bulvāra riests, 183,3 ha suurune Burga aasa hoiuala, valla lõunaosa asub Ziemeļgauja kaitstaval maastikul, vald ise asub  osaliselt Põhja-Vidzeme biosfääri kaitsealal.

Sümboolika

Valla vapi kilp on osalt hõbedane, pooleldi aga purpurne. Purpursel poolel on kujutatud hõbedasi jumalakäpa õisi, mida Lätis kohtab väga harva, ent Valka vallas – Ziemeļgauja (Põhja-Koiva) maastikukaitseala territooriumil on see sage. Purpurne värv rõhutab vallale iseloomulikke läti-eesti ühiseid jooni, sest nii Valka ümbruskonnas kui ka naaberkihelkondade eesti rahvariietel on sageli näha purpurivärvi. Ka jumalakäpa õied on purpursed.
Montgomery maakond (Illinois)

Ajalugu

Maakond moodustati 1821. aastal.
Leibur

AS Leibur on Eesti vanim pagaritööstusettevõte.
Ettevõtte eelkäija oli 1762. aastal Tallinna vanalinnas Julius Valentin Jaekschi asutatud pagaritöökoda. See aasta tähistab ka Eesti tööstusliku leivatootmise algust.
Ettevõte kannab Leiburi (tootmiskoondis "Leibur") nime aastast 1976.
Tootmiskoondis Leibur oli Eesti NSV suurim leivatööstusettevõte, mis moodustati 1976. aastal Tallinna Leivakombinaadi, Haapsalu Leivatehase ja Salutaguse Pärmitehase ühendamisel. Aastal 1978 valmistati ettevõttes 40 908 tonni pagaritooteid, 1587 tonni kondiitritooteid, 3818 tonni makarone, 2296 tonni pärmi.
Aastal 1997 koondus tootmine Tallinna Kadaka tehasesse.
Ettevõtte omanikud on vahetunud mitu korda. Aastal 1998 said omanikeks 55% osalusega Vaasan & Vaasan Oy ja 45% osalusega Cerealia AB. Leibur kuulub Baltikumi leivatööstuskontserni VAASAN Grupp.
Aastal 2009 oli VAASAN Grupi käive 400 miljonit eurot ja töötajaid oli kokku 3000.
Indrek Reimand

Elulugu

Indrek Reimand on bibliograafi ja matemaatikaõppejõu poeg.
Lõpetas 1982 Nõo Keskkooli ja 1989 TÜ füüsikaosakonna; Ph.D. (füüsika, 2000, TÜ), väitekiri "Picosecond dynamics of optical excitations in GaAs and other excitonic systems". TÜ Eesti NSV Teaduste Akadeemia Füüsika Instituudi (FI) nooremteadur 1989–92, TÜ doktorant 1992–96, TÜ FI insener 1996–2000. Eesti Infotehnoloogia Sihtasutuse juhatuse liige 2000–04, EV Haridus- ja Teadusministeeriumi teadustalituse juhataja 2004–05 ja teadusosakonna juhataja aastast 2005.

Teadustöö

Uurimisvaldkond: tahkiste optika ja spektroskoopia, aeglahutusega pooljuhtide ja krüokristallide laserspektroskoopia, fotoergastuste dünaamika madaladimensioonilistes struktuurides. 25 teadustrükist.
Tudu vald

Tudu vald (saksa keeles Tuddo) oli vald Virumaal Viru-Jaagupi kihelkonnas. Vald eksisteeris 1866–1893 ja siis liideti see vald Roela vallaga.
Marko Siilak

Muusika 1995–1999

1995. aastal hakkas Siilak koos oma venna Kristjani ja Robert Linnaga bändi tegema. Noored kirjutasid ja salvestasid garaažis 15 lugu, astusid lavalaudadele ja kahe looga jõuti ka stuudiosalvestusele. Bändi Crazy El-Labio produtsent oli Antti Kammiste. Nende kõige mängitum hitt "Lehmapiim (on investeering)" on kerge huumoriga lugu, mida mängitakse raadiotes. Raadio 2 valis selle loo 20 meeldejäävama laulu hulka.

Muusika 2003–2009

Marko Siilak on kirjutanud lauludele nii viise kui ka sõnu ning olnud produtsendiks paljudele Põhja-Euroopa artistidele ja bändidele, tehes koostööd näiteks Rootsi produtsentide Alexander Bardi ja Anders Hanssoniga. Siilak tegi kaasa popgrupi Alcazar albumi "Alcazarized" valmimisel, arranžeerides ja produtseerides trummipartii lugudele "I go shopping", "I love the DJ" ja "Funky feet". Tema leivanumbriks peetakse instrumentaalmuusika loomist reklaamidele ja telesaadetele. Muusikaliselt paneb ta suuremalt rõhku trummidele ja süntesaatorile. Aastatel 2004–2006 oli tal leping plaadifirmaga EMI Music Publishing.

Disain ja reklaam

Alates aastast 2003 on ta tegutsenud ka disaini ja reklaami alal AD-na.
Koostöös Urbania Groupi ja muude promotsiooniagentuuridega on ta loonud tele- ja välireklaame sellistele artistidele nagu Sean Kingston, Akon, Snoop Dogg, Ace of Base, Sex Pistols, Lil'Mama, Tiesto, Busta Rhymes, Nas jt.
Helen Mahmastol

Helen Mahmastol (sündinud 23. detsembril 1977 Tallinnas) oli Eesti Miss Estonia 1996. aastal.
Temaga on seotud kaubamärgid Vibe, moedisainerite konkurssi SuperNoova, Sun Dance Music Festivali, Nõmme Kalju, Kalju Mängude Maja, OrgCom, Club Privé ja Stereo jne.

Isiklikku

Tema elukaaslane on Kuno Tehva.
X10

Signaali levik

X10 signaal levib mööda elektrijuhtmeid ehk X10 signaal moduleeritakse olemasoleva elektripinge ühele faasile. X10 seadmed jagunevad kahte rühma: signaali saatjad (transmitter) ja signaali vastuvõtjad (receiver). Mõned seadmed võivad olla korraga nii saatjad kui ka vastuvõtjad. Iga vastuvõtja X10 võrgus omab aadressi, mis koosneb kahest osast: maja kood (house code) ja ühiku kood (unit code). Maja koodi tühistatakse tähtedega A-st P-ni. Ühiku koode tähistatakse numbritega 1-st 16-ni. Teiste sõnadega on võimalik X10 võrku panna korraga kuni 256 moodulit või seadet. Seadme aadressi määramine on väga lihtne, näiteks kergteisaldatavatel X10 moodulitel on küljes 2 pööratavat aadressi ketast, mille kombinatsioon moodustabki antud mooduli aadressi.
Signaal saab levida ka raadiolainete abil, kus edastatakse neid sagedusel 120 kHz.
Enamus seadmeid on ühendatud pistikutega, kuid on ka raskemaid seadmeid, mis asendavad pistikuid, lüliteid.
Suhteliselt kõrge kandesagedus ei lase signaalil läbida transformaatoreid või faaside vahelist ja mitmefaasilisi võrke ning võrgustikke lõhestatuid faase. Lõhestatud võrkude puhul faasisignaali ülekandmiseks faasist faasi võib kasutada tavapärast kondensaatorit, kuid mitmefaasiliste võrkude ja lõhestatud faasi puhul jääb lihtsast kondensaatorist väheseks, tuleb kasutada aktiivset kordajat. Signaali edastamisel faasist faasi tuleb arvestada tingimust, et biti edastamine nullpunkti läbimisel algab nullist. Sel põhjusel üleminekul faasist faasi, signaal nihutatakse 1/6 tsüklit.
Teine oluline aspekt on võime blokeerida signaale väljaspool võrku, näiteks ühe võrgu seadmed ei mõjuta järgmise maja võrku. Sel juhul blokeerib signaale induktiivne filter.
Saaremaa Ralli 2004

Saaremaa Ralli 2004 oli 37. rahvusvaheline Uno X Saaremaa Ralli.
Toimusid Vaivere, Kuressaare, Kaugatuma, Taritu, Oriküla, Undva ja Kõruse kiiruskatsed.
Ralli võitsid norralased Thomas Scie/Ragnar Enden Toyota Corolla WRCl.
Kevin Dillon

Kevin Dillon (sündinud 19. augustil 1965 New Yorgi osariigis Mamaroneckis) on Emmy auhinnale nomineeritud USA filminäitleja. Ta on näitleja Matt Dilloni noorem vend.
Ta on mänginud teleseriaalides "NYPD Blue", "That's Life", "24" ning filmides "Platoon", "War Party", "The Doors" ja "Poseidon". Üks tema uuemaid rolle on Johnny "Drama" Chase komöödiasarjas "Kaaskond".
Petseri raudteejaam

Petseri raudteejaam on raudteejaam Venemaal Pihkva oblastis Petseris.
Jaam oli Tartu–Petseri ja Valga–Petseri raudtee lõppjaam.